О П Р Е Д Е Л Е Н И Е

№ 4206

гр. София, 04.07.2018г.

АДМИНИСТРАТИВЕН СЪД - СОФИЯ-ГРАД, **Второ отделение 50 състав**,

в закрито заседание на 04.07.2018г. в следния състав:

**СЪДИЯ**: Весела Николова

като разгледа дело номер 3448 по описа за 2018 година докладвано от съдията, и за да се произнесе взе предвид следното:

Производството е по реда на чл.197 и следващите от АПК във връзка с чл.56, ал.4 от АПК.

Образувано е по протест на В.В. - прокурор в Окръжна прокуратура, [населено място], срещу Решение за прекратяване на производството № РП-317-13-009/16.01.2018г. на Комисията за предотвратяване и установяване на конфликт на интереси.

С протеста са наведени доводи за незаконосъобразност на протестираното решение поради нарушение на материалния закон. Излагат се конкретни съображения в тази посока.

КПКОНПИ /правоприемник на КПУКИ съгласно ЗПКОНПИ/, чрез законния си представител, изразява становище за недопустимост на протеста и претендира за оставянето му без разглеждане от съда. Претендира присъждане на юрисконсултско възнаграждение.

Заинтересованата Д.Д.Т., надлежно уведомена за депозирания протест, не е изразила становище.

След като съобрази доводите на страните, прецени събраните по делото доказателства и приложи относимите правни норми, съдът намира протеста за ПРОЦЕСУАЛНО НЕДОПУСТИМ по следните съображения:

Предмет на подадения прокурорски протест и на съдебен контрол в настоящото производство е Решение за прекратяване на производството № РП-317-13-009/16.01.2018г. на Комисията за предотвратяване и установяване на конфликт на интереси, с което на основание чл.11 от ЗАНН, във връзка с чл.81 ал.3 връзка чл.80, ал.1, т.5 от НК и чл.7, т.3 от ПОДКПУКИ е прекратено производството по сигнал с рег. № С-2014-317/25.11.2013г. против Д.Д.Т. в качеството й на лице, заемащо публична длъжност по смисъла на чл.3, т.8 от ЗПУКИ.

Актът за прекратяване на производството подлежи на обжалване по реда на глава десета, Раздел IV от АПК, съгласно чл.56, ал.4 от АПК. С разпоредбата на чл.197 от АПК изчерпателно и лимитативно е посочен кръгът от лица, легитимирани да обжалват и да участват в производството по обжалване на актовете на административния орган за прекратяване на административното производство - лицата заявили искането за издаване на съответния административен акт /т.е. подателите на сигнала/.

Окръжна прокуратура, [населено място] не е подател на сигнала, инициирал производството пред КПУКИ с рег. № С-2014-317/25.11.2013г. и поради липсата на изискуемото качество на заявител на искането за издаване на административен акт, същата не е участвала в административното производство пред КПУКИ. Съгласно разпоредбата на чл.27, ал.6 от ЗПУКИ, прокурорът може да подаде протест до съда в едномесечен срок от съобщаването на решението на комисията, с което е установено, че не е налице конфликт на интереси. Следователно правната възможност и активна легитимация на прокурора да оспори /протестира/ решенията на КПУКИ е ограничена и се свежда до случаите, с които е установено неналичие на конфликт на интереси. Несъмнено решенията на Комисията, които установяват конфликт на интереси или постановяват прекратяване на административното производство, са изключени от обхвата на визираната норма.

Казусът не попада и в хипотезата на чл.147, ал.2 от АПК, даваща право на прокурора да протестира административните актове в случаите по чл.16 от АПК, включително и когато не е участвал в административното производство , т.к. в производството по глава десета, раздел IV от АПК не се оспорва постановен административен акт по смисъла на чл.21 от АПК, а изричен отказ да бъде разгледано по същество направено искане за издаване на административен акт, респективно актове за спиране и прекратяване на административното производство по смисъла на чл.56, ал.4 от АПК. За разлика от чл.147, ал.2 от АПК, с разпоредбите на глава десета, раздел IV от АПК не е предвидено право на прокурора да подаде протест в посочените по-горе хипотези.

По изложените съображения, протестът на ОП - В. е недопустим и на основание чл.159, т.4 от АПК съдът следва да го остави без разглеждане и прекрати производството по делото, ведно с всички произтичащи от това законови последици, включително и като присъди претендираното от КПКОНПИ юрисконсултско възнаграждение в размер на 100лв.

Ръководен от гореизложеното, Административен съд София-град, Второ отделение, 50-ти състав

О П Р Е Д Е Л И :

ОСТАВЯ БЕЗ РАЗГЛЕЖДАНЕ предявения от В.В. - прокурор в Окръжна прокуратура, [населено място], протест срещу Решение за прекратяване на производството № РП-317-13-009/16.01.2018г. на Комисията за предотвратяване и установяване на конфликт на интереси.

ПРЕКРАТЯВА производството по адм. д. №3448/2018г. по описа на Административен съд София-град.

ОСЪЖДА Прокуратурата на Република Б. да заплати на КПКОНПИ, представлявана от председателя П.Г., юрисконсултско възнаграждение в размер на 100лв.

Определението подлежи на обжалване с частна жалба пред Върховния административен съд в 7-дневен срок от съобщаването му на страните.

СЪДИЯ: